Ahmad al-Šaraa

Ahmad Husayn al-Šaraa (; s. 29. lokakuuta 1982 Riad, Saudi-Arabia), käyttämältään salanimeltä Abu Muhammad al-Jawlani (), on Syyrian arabitasavallan presidentti. Hän on toiminut presidenttinä vuodesta 2025.
HTS on osallistunut Syyrian sisällissotaan Bašar al-Assadin hallintoa vastaan. Alkujaan al-Šaraa oli liittynyt Irakin al-Qaidaan vuonna 2003 ja hän perusti al-Qaidaan kuuluneen Jabhat al-Nusra-järjestön Syyriassa vuonna 2011. Hän oli Abu Bakr al-Baghdadiin tuttava, mutta ajautui välirikkoon Baghdadin erottua al-Qaidasta ja yritettyä liittää al-Šaraan järjestön Isis-järjestöön. Šaraa jatkoi al-Qaidan haaran johdossa, kunnes hän erkani siitä järjestönsä kanssa vuonna 2016. Al-Nusran tilalle muodostui vuonna 2017 Hayat Tahrir al-Šam. 
HTS on ajanut Syyriassa islamilaiseen lakiin perustuvaa valtiota, joskin al-Šaraa on joskus julkituloissaan pehmentänyt kantojaan. Hänet on silti määritelty terroristiksi esimerkiksi Yhdistyneissä kansakunnissa ja Yhdysvalloissa. HTS on määritelty useissa maissa terroristijärjestöksi.
Elämäkerta.
Nuoruus.
Abu Muhammad al-Jawlanin taustasta ja nuoruudesta on useita eri kertomuksia. PBS:lle antamassaan haastattelussa vuonna 2021 al-Jawlani sanoi syntyneensä syyrialaisen isänsä perheeseen Saudi-Arabian pääkaupunki Riadissa vuonna 1982. Al Jazeeran mukaan hänen oikea nimensä on Ahmad Husayn al-Šaraa. PBS:n haastattelussa al-Jawlani kertoi perheensä olleen alkujaan lähtöisin Golanin kukkuloiden () alueelta, jotka Israel miehitti kuuden päivän sodan aikana vuonna 1967. Perheen isä muutti ja päätyi lopulta Saudi-Arabiaan työskennellen öljyteollisuuden parissa. Vuonna 1989 perhe muutti takaisin Syyriaan ja asui lähellä Damaskosta. Perheen elämästä Damaskoksessa tiedetään vain vähän.
Al-Qaida ja al-Nusra.
Vuonna 2003 al-Jawlani matkusti Irakiin, jonka Yhdysvallat oli juuri miehittänyt. Irakissa hän liittyi Irakin al-Qaidan riveihin ja taisteli amerikkalaisia vastaan. Vuonna 2006 hän päätyi yhdysvaltalaisjoukkojen pidättämäksi ja hän oli vankilassa viisi vuotta. Hänellä oli edelleen siteitä al-Qaidaan ja Irakissa tuolloin järjestön parissa vaikuttaneeseen Abu Bakr al-Baghdadiin, myöhempään Isis-järjestön johtajaan. Hän sai tehtäväkseen perustaa Irakin al-Qaidan haara kotimaahansa Syyriaan. Tämä haara eli Jabhat al-Nusra perustettiin Syyrian sisällissodan puhjettua vuonna 2011. Jihadistijärjestö sai mainetta yhtenä tehokkaammista kapinallisjärjestöistä Syyrian presidentti Bašar al-Assadin hallinnon vastaisessa sodassa. Huhtikuussa 2013 Irakin al-Qaidan tai Irakin islamilaisen valtion johtaja al-Baghdadi ilmoitti eroavansa al-Qaidasta ja perustavansa uuden järjestön Isis. Jawlanin al-Nusrasta oli tarkoitus tulla osa tätä uutta järjestöä. Jawlani ei suostunut tähän vaan vannoi edelleen uskollisuutta al-Qaidalle.
HTS.
Alkujaan al-Jawlani kannatti ulostuloissaan islamilaiseen lakiin perustuvaa valtiota, jossa esimerkiksi uskonnollisia vähemmistöjä ei suvaittaisi. Vuosien aikana hän alkoi kuitenkin lieventää retoriikkaansa mahdollisesti painottaakseen järjestön kansallisia pyrkimyksiä maailmanlaajuisen jihadin sijaan. Vuonna 2016 al-Jawlani ilmoitti oman järjestönsä eroavan al-Qaidasta ja perustavansa uuden järjestön nimeltä Jabhat Fatah al-Šam. Tuolloin hänen mukaansa syy eroon oli, että ulkovallat käyttivät siteitä al-Qaidaan syynä tehdä ilmaiskuja Syyriaan. Al-Qaida ilmoitti tuolloin myös hyväksyvänsä liikkeen eron. Noin vuotta myöhemmin järjestöön liittyi muita ryhmittymiä ja se alkoi käyttää nimeä Hayat Tahrir al-Šam eli HTS. Sen keskus oli Idlibin maakunta ja siihen liittyi tuhansia uusia jäseniä etenkin Aleppon kukistumisen jälkeen kaupungista paenneiden taistelijoiden joukosta. Taistelut Idlibissä laantuivat, kun Turkki ja Venäjä välittivät tulitauon vuonna 2020. Tulitauko kesti joitakin yhteenottoja lukuunottamatta useamman vuoden.
Marraskuun loppupuolella 2024 HTS ja muut kapinalliset aloittivat suurhyökkäyksen Syyrian hallinnon joukkoja vastaan. Hallinnon puolustus romahti nopeasti ja alle kahdessa viikossa kapinalliset olivat vallanneet Aleppon, Haman, ja Homsin merkittävät kaupungit. Näiden valtausten jälkeen al-Jawlani esiintyi julkisuudessa ilmeisen hillitysti vakuuttaen kapinallisten esimerkiksi takaavan vähemmistöjen turvallisuuden. Joidenkin analyysien mukaan al-Jawlani pyrkii näin esittämään HTS:n vakuuttavana vaihtoehtona Syyrian hallinnolle myös ulkomailla. Syyrian pääkaupunki Damaskos vallattiin 8. joulukuuta al-Assadin hallinnon romahtaessa. Jawlani matkusti pääkaupunkiin ja piti puheen Umaijadi-moskeijassa.
Presidenttinä.
Šaraa nimitettiin eri sisällissodan voittaneiden ryhmittymien kokouksessa Damaskoksessa 29. tammikuuta 2025 Syyrian siirtymäkauden presidentiksi. Maaliskuussa hän allekirjoitti perustuslakijulistuksen, jonka on tarkoitus olla voimassa viisivuotisen siirtymäkauden ajan.
Terrorismi.
Yhdistyneet kansakunnat lisäsi al-Jawlanin terroristiluetteloonsa vuonna 2013. Hänet lisättiin terroristiluetteloon myös Yhdysvalloissa samana vuonna. YK, Yhdysvallat, Euroopan unioni, ja Turkki ovat määritelleet HTS:n terroristijärjestöksi.